**Årsmelding Ytre Hobøl Bygdekvinnelag 2016-2017**

Styret har i perioden bestått av:

Leder: Anne Eva Bjerke

Nestleder: Anne Paulshus

Kasserer: Aase Saxebøl

Sekretær: Marit Hoff Lund

Styremedlem: Eva Marie Sandberg

1. varamedlem: Anne Iversen
2. varamedlem: Birthe Haga
3. varamedlem: Liv Haug

Laget har hatt 28 medlemmer som er en økning med 3 medlemmer fra 2016.

**Styrearbeid**

Det har vært avholdt 6 styremøter og det har vært behandlet 45 styresaker. Sakene er for det meste planlegging av forestående møter og andre arrangementer vi har stått for.

**Medlemsmøter**

10. november på Fossnes. 17 til stede

Tema var Yoga. Besøk av Eva Grøndahl Lundberg som fortalte om Yoga, og viste oss noen øvelser vi fikk prøve. Noen hadde invitert med potensielle medlemmer som senere meldte seg inn.

8. desember på Fossnes. 19 til stede.

Førjulsmøte hvor Else underviste oss i å lage dansk leverpostei, og hvor vi fikk lage vår egen. I tillegg var det noen som stekte krumkaker. Etterpå smakte vi på det vi hadde laget. Det var quiz og julepakker.

12. januar på Fossnes. 15 til stede.

Dette var det tradisjonelle etterjulsmøtet hvor alle har med en rett til koldtbord. Man koser seg med god mat, prat, quiz, kaffe og pakker.

9. februar på Fossnes. 25 personer

Åpent møte med tema ”Spreke stauder for hagen”, et lysbildekåseri med landskapsarkitekt Nils Skaarer. Han er en kunnskapsrik mann, og fortalte villig vekk om dyrking og nyttige tips.

9. mars 95-årsjubileum på Restaurant Sjøboden i Son. 22 deltakere

Alle medlemmer var invitert til jubileumsmiddag. I tillegg hadde vi besøk av leder i Østfold bk, Marit Gorseth. Vi hadde et rom for oss selv, og vi koste oss med den gode maten. Det var taler og mimring om hva som hadde skjedd gjennom de 95 årene. Birthe hadde diktet sang for anledningen. Det ble en minnerik og hyggelig kveld.

6. april på Fossnes, 15 til stede

Det var åpent møte, men kun en person utenom laget dukket opp. Temaet var Genmodifiserte organismer, ved seniorforsker Askild Holck, Nofima. Han fortalte hva GMO er, og hvorfor dette er aktuelt. Forskerne har fokus på dette på grunn av den kritiske matvaresituasjonen i verden, men mange er skeptiske til det.

11. mai på Fossnes. 28 medlemmer fra både Øvre Hobøl bk og Ytre Hobøl bk

Temaet var ”En reise i de ville veksters verden” med Hedda Kortnes fra Bøensetre. Hun øste av sine kunnskaper, og viste oss hvordan hun laget forskjellige retter som vi fikk smake på. Det var svært populært.

8. juni hos Mary Lee. 31 store og små tilstede

Dette var den tradisjonelle grøtfesten vår, med rømmegrøt og hygge.

10. august hos Ingrid Aas på Narvestad. 17 tilstede.

Vi var først på stabburet hvor Ingrid har det imponerende Narvestad Gårdsmuseum. Ingrid fortalte og viste oss rundt. Så fortsatte det med hyggekveld inne i stua til Ingrid.

14. september på Fossnes. 10 medlemmer.

Dette var et møte med mange lagssaker som skulle tas opp, diskuteres og informeres om.

**Tradisjonsmat og Bygda i Bevegelse**

Søndag 20. november på Fossnes

Vi inviterte alle bygdefolk til å spise en tradisjonell middag på Fossnes. Vi serverte medisterkaker med poteter, surkål eller kålstuing, brun saus og rørte tyttebær. Tilslørte bondepiker til dessert. Det aller meste var kortreist og sponset mat; poteter, kål, tyttebær og epler hadde vi fått.

12 medlemmer jobbet og 124 personer ble servert.

Søndag 19. mars Bygda i Bevegelse på skautur

Den siste Bygda i bevegelse-turen gikk fra Ringvoll, inn i skauen ved Ringstad og endte opp på en bålplass i Smerthu-skauen. Der hadde vi det flott med grilling og vaffelsteking. 22 personer mellom 1 år og 92 år.

Søndag 20. august Fottur til Askerødtjernet

Tidligere turer til Askerødtjernet har vært så vellykket at vi bestemte at dette skulle være tradisjon. Vi var noen som gikk fra Ringvoll, noen fra Stovner og noen fra Holmen. Så var det kaffekos inne ved tjernet. Og Anne Eva var den eneste som ”hæla” å bade!

**Kurs**

14. -15. januar Kurs i redesign av klær på Fossnes

Vi arrangerte helgekurs i redesign av klær med lærer Kristin Jørgenvåg. 9 deltakere. Deltakerne var svært begeistret over kurset.

**Andre arrangementer som laget har deltatt aktiv på.**

* Opplæring i tradisjonsmat i 6. klasse på Ringvoll skole. Fårikål og Tilslørte bondepiker.
* Strikkeopplæring i 4. klasse på Ringvoll skole.
* Glimt-Hagen 4h høstfest. Arrangert serveringen sammen med Øvre Hobøl Bk.
* Tv-aksjonen, bøssebærere.
* Bakt 165 pakker møljebrød for salg på Vestre Bråte
* Førjulstreff på Vestre Bråte. Solgt møljebrød.
* Bygdedag på Vestre Bråte, 11. juni. Stått for salg og servering av rømmegrøt, vaffel og kaffe.
* Kjerringtorget på Elvestad, 20. august Vaffelsteiking, kaffekoking og -salg.
* Deltatt på styresamling i Østfold BK 16. november 2016.
* Deltatt på årsmøtet i Østfold BK.
* Hjelper til med stell av Prestegårdshagen.
* Vevstua bidrar med dugnadsarbeid på Vestre Bråte: Steller hagen, baker 72 brød i bakerovnen på bygdedagen og koker risgrøt på julemessa. I september var det stor felles dugnad på Vestre Bråte, og Vevstua stilte opp mannsterke.

**Representasjon**

Styret i ØBK:

1. vararepresentant Anne Paulshus. Anne møter på alle styremøter.

2. vararepresentant Marit Hoff Lund har også møtt på flere møter dette året.

**Presse, Internett og lagsavis**

* På hjemmesiden til NBK [www.bygdekvinnelaget.no](http://www.bygdekvinnelaget.no) har YHBK sin egen hjemmeside med artikler fra møter og arrangementer, og kommende arrangementer.
* Facebook. Egen side. Det legges ut bilder og kommentarer fra lagets arrangementer. Vi har 138 personer som liker oss på Facebook.
* Facebook. Kulturplakaten i Hobøl. Nyetablert Facebook-side i regi av Hobøl kommune som vi har meldt inn arrangementer til.
* I Røra som er lagets interne avis, blir det jevnlig skrevet aktuelle artikler av Ingrid Aas. Ingrid leser dette opp på medlemsmøtene.
* Vi har hatt oppslag i lokalavisen om :
  + Laging av leverpostei på medlemsmøte i desember
  + Servering av tradisjonsmiddag
  + Opplæring i tradisjonsmat med 6 trinn på Ringvoll skole
* ”Bygdekvinner”

Artikkel om 95års jubileet

* ”På Kornet” Menighetsbladet
  + Fyldig artikkel og presentasjon av laget.

**Annet**

Ytre Hobøl bk er Østfold sin kandidat til Årets lokallag i Norges Bygdekvinnelag PP2016